
	ROMÂNIA

JUDEŢUL SUCEAVA

MUNICPIUL CÂMPULUNG MOLDOVENESC

CONSILIUL LOCAL
	
	Anexa nr. 1
la Hotărârea Consiliului Local

Nr. ____/2026


R E G U L A M E N T

privind amplasarea şi funcţionarea teraselor pe domeniul public și privat al 

municipiului Câmpulung Moldovenesc
CAPITOLUL I. SCOP SI DEFINITII

Art.1. (1) Prezentul regulament stabilește reguli de baza pentru desfășurarea activităților de alimentație publică pe terase amplasate pe raza Municipiului Câmpulung Moldovenesc, pe domeniul public sau privat al municipiului, pe o perioadă de timp de până la 10 ani. 
(2) Condițiile de amplasare, funcționare, autorizare și control al teraselor respectă principiile de protejare a spațiului public, menținerii ordinii și liniștii publice, asigurării unui aspect urbanistic unitar și prevenirii disconfortului pentru locuitorii din vecinătatea acestora.
Art.2. În sensul prezentului regulament, urmatorii termeni sunt definiți după cum urmează: 

operator economic-persoana fizică sau juridică autorizată, care în cadrul activității sale prestează servicii de alimentație publică; 

amplasament - suprafață de teren aparținând domeniului public sau privat al municipiului Câmpulung Moldovenesc,  pe care urmează a se desfășura activitate de alimentație publică; 

mobilier stradal - obiecte de mobilier de uz comercial, folosite pentru desfășurarea activității de alimentație publică în spațiul exterior punctului de lucru; 

punct de lucru - spațiu delimitat în care agenții economici își desfășoara activitatea; 

obligații de plată restante - obligațiile de plată existente în sold în ultima zi a lunii anterioare depunerii cererii, denumită luna de referință, și neachitate; 

alimentație publică - activitate de pregatire, preparare, prezentare și servire a produselor și băuturilor pentru consumul acestora în unitați specializate; 

terasă - spațiu amenajat pe un amplasament avizat de Primăria Câmpulung Moldovenesc pentru desfășurarea serviciului de alimentație publică, pe o perioada de timp determinată;

CAPITOLUL II. CONDIȚII GENERALE 
Art.3. (1) În Municipiul Câmpulung Moldovenesc operatorii economici pot desfășura activități de alimentație publică pe terase   numai pe amplasamente avizate de Primăria municipiului Câmpulung Moldovenesc.
(2) Avizul se va obține de la Direcția Tehnică și Urbanism din cadrul Primăriei municipiului Câmpulung Moldovenesc.

(3) Regulamentul se aplică operatorilor economici care desfășoară activități de alimentație publică și solicită amplasarea unei terase pe domeniul public sau privat al Municipiului Câmpulung Moldovenesc. Terasele pot funcționa, la cerere, pe toată durata anului la tarifele stabilite.
Art. 4. Terasele   vor fi autorizate:

(1) Pe amplasamentele din fața / vecinătatea spațiilor unde se desfășoară activități specifice de alimentație publică (bar / restaurant / unități de specific).
Amplasamentele cu suprafața de până la 10 mp, situate în imediata vecinătate a structurilor de vânzare cu sediu fix pot fi atribuite fără licitație publică, la cererea comercianților ce dețin autorizație de funcționare și profil de activitate alimentație publică pentru spațiile comerciale respective cu aprobarea Consiliului Local al municipiului Câmpulung Moldovenesc.
Suprafaţa terasei poate depăşi frontul punctului de lucru numai în baza avizului emis de Primăria municipiului Câmpulung Moldovenesc şi cu acordul expres al proprietarilor/administratorilor spaţiilor în faţa cărora se realizează extinderea.

Pentru suprafaţa ocupată se va încheia contract de închiriere, în condiţiile legii.

Este interzisă amplasarea teraselor pe trotuare cu lățimea mai mică de 3 m, în zone cu circulație intensă, în dreptul stațiilor de transport public, în fața monumentelor istorice fără aviz special, pe spații verzi, alveole sau zone plantate.
(2) Pe amplasamentele scoase la licitație publică prin hotărâre a Consiliului Local al Municipiului Câmpulung Moldovenesc în zone considerate de agrement, la propunerea Direcției tehnice și urbanism din cadrul primăriei.

Atribuirea amplasamentelor mai mari de 10 mp pentru care vor fi depuse  cereri de închiriere vor fi atribuite în baza unei proceduri de licitație, în urma adoptării unei hotărâri a Consiliului local în acest sens.  
Amplasamentele vor fi scoase la licitație în baza solicitărilor persoanelor juridice interesate cu domeniul de activitate autorizat de alimentație publică și care au sediul sau punctul de lucru la o distanță maximă de 50 m de terasă. 
Reglementările de ordin tehnic cu privire la amplasament, suprafață și condiții, vor fi stabilite prin caietul de sarcini anexă la hotărârea consiliului local cu privire la închirierea amplasamentelor prin licitație publică.

(3) Tariful de pornire pentru licitație și tarifele de închiriere directă pentru folosirea terenurilor în vederea amenajarea de terase se stabilesc prin evaluare ANEVAR.
Art. 5. (1) Amplasarea teraselor   pe trotuare se avizează numai cu respectarea art. 4 și a urmatoarelor condiții: 

a) terasele se vor aviza numai pe trotuare care au lățimea minimă de 3,00 m; 
b) se va rezerva un spațiu liber pentru circulația pietonală în dreptul terasei, spre carosabil, cu o lățime minimă de l,50 m;
c) este interzisă amenajarea teraselor   pe carosabil, cu exceptia străzilor exclusiv pietonale, situație în care terasa sezonieră se va autoriza numai în condițiile în care pe partea carosabilă se poate păstra o zona liberă continuă de circulație, cu latimea minima de 4,00 m, pentru intervențiile de urgență. 

(2) Prin excepție de la alin. (1), se pot aviza amenajarea teraselor pe carosabil numai în perioada festivităților prilejuite de evenimente oficiale cum sunt zilele orașului, a festivalurilor, etc.

Art.6. (1) În vederea avizării amplasamentului pentru amenajarea terasei trebuie îndeplinite următoarele condiții: 

a) punctul de lucru are grup sanitar pentru clienți, dotat corespunzator; 
b) terasa sezonieră este dotată cu sistem de iluminat propriu, care respectă normele ANRE în vigoare; 
c) sunt asigurate condițiile privind siguranța în exploatare și stabilitatea referitoare la mobilier (inclusiv parapeți mobili de delimitare, jardiniere și umbrele). În cazul străzilor cu profil longitudinal înclinat planeitatea se va rezolva local, prin ajustarea corespunzatoare a mobilierului. Mobilierul trebuie să fie unitar, din materiale de calitate (lemn, metal, ratan).
d) sunt asigurate condițiile privind stabilitatea și siguranța fațadelor imobilelor în dreptul cărora se amenajează terasele. 
(2) Sunt interzise: scaune neconforme, mese improvizate, mobilier deteriorat, pereți laterali rigizi, închideri cu PVC transparent, structuri permanente sau semi-permanente, bannere, panouri, lumini intermitente. 
Art. 7. (1) Pentru obținerea avizului de amplasare emis de Direcția Tehnică și Urbanism din cadrul  Primăriei municipiului Câmpulung Moldovenesc, solicitantul va depune o cerere tip însoțită de o documentație ce va cuprinde: 

a) copie dupa autorizația de funcționare din care sa rezulte profilul de activitate al punctului de lucru;
b) copie dupa actul de deținere a spațiului în care este declarat punctul de lucru; 
c) operatorii economici nu trebuie să aibă obligații de plată restante (verificarea se face prin Direcția economică din cadrul Primăriei Municipiului Câmpulung Moldovenesc)
d) plan de încadrare în zonă la scara 1:5000, plan de situație la scara 1:500/1:200, cu delimitarea clară a amplasamentului propus, în dublu exemplar; 
e) schița punctului de lucru declarat, cu indicarea elementelor obligatorii stabilite prin prezentul regulament; 
f) fotografia color a amplasamentului solicitat, care va cuprinde fațada integrală a imobilului;
g) fotografii color cu tipul de mobilier care va fi utilizat la amenajara terasei   (din care să reiasă tipul materialelor din care este executat), care urmează a fi montate pe terasă; 
h) schița detaliată a amplasamentului, cu prezentarea tuturor elementelor prevăzute pentru amenajarea terasei  , din care să reiasă poziția și dimensiunile terenului ce va fi ocupat, precum și detaliile tehnice privind asigurarea planeitații, dupa caz, sau îndeplinirea condițiilor privind stabilitatea și siguranța referitoare la fațadele imobilelor în dreptul cărora se amenajează terasele  . Schița poate fi completată cu un scurt memoriu explicativ. În anumite situații emitentul avizului își rezervă dreptul de a solicita proiect elaborat de un proiectant autorizat și atestat, conform legislației în vigoare;
(2) Documentatia se depune la registratura Municipiului Câmpulung Moldovenesc sau online, la adresa primaria@campulungmoldovenesc.ro. 

Art.8. (1) În termen de 5 zile lucrătoare de la primirea documentației în vederea obținerii avizului pentru amplasament, personalul din cadrul Direcției tehnice și urbanism va înștiința operatorul economic în cazul în care documentația este incompletă, indicând în mod expres documentele și informațiile lipsă, precum și, după caz, neconcordanțele identificate și va solicita completarea acesteia într-un termen stabilit. 

(2) Termenul de emitere a avizului este de maxim 15 de zile de la data depunerii solicitării. 

Art. 9. Depunerea cererii pentru obținerea avizului nu permite operatorului economic să înceapă activitatea de alimentație publică pe amplasamentul propus și nici amenajările necesare pentru funcționarea terasei. 

Art. 10. Pentru lucrările de construire și amenajare ce presupun emiterea unei autorizații de construire, în condițiile Legii 50/1991, privind autorizarea executării lucrărilor de construire, republicată, cu modificările și completările ulterioare, executarea lucrărilor face după obținerea acesteia. 

Art. 11. (1) În termen de 5 zile de la obținerea de avizului pentru amplasament, operatorul economic poate solicita încheierea unui contract de închiriere în condițiile prezentului regulament. Solicitarea de încheiere a contractului de închiriere se supune aprobării Consiliului Local conform prevederilor legale. Pentru terasele sub 10 mp închirierea se face direct, iar pentru suprafețele de peste 10 mp se face prin licitație publică.

Funcționarea terasei poate începe numai după încheierea contractului de închiriere pentru amplasament și încheierea procesului verbal de predare-primire.
(2) Avizul pentru amplasament pentru construcțiile cu caracter provizoriu sunt valabile pe toata durata de contractului de închiriere, numai cu condiția achitării lunare a chiriei de ocupare a domeniului public sau privat al Municipiului Câmpulung Moldovenesc. Contractele de închiriere se întocmesc de către Compartimentul juridic. Prețurile se actualizează anual cu rata inflației. 

(3) Contractele de închiriere se vor încheia pe o durată de până la 10 ani, beneficiarul având obligația de a depune cerere până la data de 1 decembrie a anului anterior începerii închirierii. Avizul de funcționare sau autorizația de construire își păstrează valabilitatea în cazul în care nu se schimbă condițiile de amplasare a terasei.

CAPITOLUL III. REGIMUL AUTORIZĂRII CONSTRUCȚIILOR ȘI AMENAJĂRILOR AFERENTE TERASELOR  
Art. 12. (1) Amplasarea teraselor   se realizează cu respectarea prevederilor Legea nr. 50/1991, republicată, cu modificările și completările ulterioare.

(2) Se supun autorizării executării lucrărilor de construcții și necesită obținerea autorizației de construire următoarele tipuri de lucrări:
a) realizarea de platforme, terase sau alte amenajări fixe, indiferent de material (beton, dale, deck, fundații etc.);
b) amplasarea de structuri fixe sau semi-permanente (copertine, pergole, închideri laterale, sisteme de acoperire rigidă sau ancorate în sol/fațadă);
c) realizarea de racorduri la utilități (energie electrică, apă, canalizare, gaze), dacă acestea implică lucrări de construcții;
d) orice alte intervenții asupra domeniului public sau privat care modifică configurația inițială a spațiului.

(3) Nu se supun autorizării executării lucrărilor de construcții și se realizează exclusiv în baza avizului de amplasament emis de Primăria municipiului Câmpulung Moldovenesc următoarele:
a) amplasarea de mobilier mobil, respectiv mese, scaune, jardiniere, elemente decorative;
b) amplasarea de umbrele, copertine ușoare sau alte sisteme de umbrire, nefixate permanent în sol sau de construcții;
c) alte elemente temporare, demontabile, care nu implică lucrări de construire și nu afectează structura sau suprafața terenului.

(4) Încadrarea lucrărilor în categoria celor care necesită autorizație de construire sau, după caz, doar aviz de amplasament se realizează de către Direcția tehnică și urbanism, în funcție de natura, caracterul și modul de amplasare al acestora.

(5) Caracterul temporar sau sezonier al teraselor nu exonerează de la obligația obținerii autorizației de construire, în situațiile în care lucrările se încadrează în categoria celor prevăzute de lege.

CAPITOLUL III. OBLIGAȚIILE OPERATORILOR ECONOMICI 

Art. 13. Operatorii economici au obligația de a obține, anterior amplasării și funcționării teraselor, toate avizele, acordurile și autorizațiile prevăzute de legislația în vigoare, inclusiv avizul de amplasament și, după caz, autorizația de construire și să respecte prevederile prezentului regulament.

Art. 14. În desfășurarea activităților de alimentație publică pe terasele, operatorii economici au urmatoarele obligații: 

a) să desfășoare activitățile în mod civilizat, cu respectarea normelor privind:
- igiena și sănătatea

- protecția consumatorilor

- proveniența și calitatea mărfurilor

- liniștea și ordinea publică

- protecția muncii

b) să respecte cerințele privind activitatea de la punctul de lucru:

- să comercializeze doar produse pentru care deține autorizație de funcționare

- să utilizeze personal calificat pentru actvitatea de comerț cu produse alimentare

- să respecte amplasametul aprobat atât ca poziție, cât și dimensiunile suprafeței autorizate

- să asigure spațiu suficient pentru deservirea clienților

c) să respecte ordinea, liniștea publică și curățenia în perimetrul amplasamentului și să nu creeze disconfort riveranilor

d) să nu aducă prejudicii zonelor verzi din vecinătate și mediului înconjurător

e) să asigure și să impună personalului de deservire echipamente corespunzătoare 

f) să respece orarul de funcționare: programul de funcţionare a teraselor   trebuie să se încadreze în intervalul orar maxim de 800 – 2200.
g) respectarea sarcinilor de menținere a curățeniei pe toată suprafața terasei și pe 10 m în jurul acesteia, colectare selectivă a deșeurilor, de interdicție a preparării alimentelor care produc fum sau miros intens, de interdicție a depozitării băuturilor sau alimentelor în exterior, și de interdicție a ocupării unei suprafețe mai mari decât cea autorizată.

h)  să respecte prevederile privind nivelul de zgomot maxim admis. 

Art. 15 (1) La încetarea contractului de închiriere, terenul se va elibera și se va preda adus la starea inițială de folosință și curățenie.

                         (2) Terenul va fi predat liber de sarcini, cu desființarea tuturor amenajărilor realizate și cu aducerea la starea inițială a suprafeței ocupate, inclusiv prin repararea eventualelor degradări produse bunurilor aparținând domeniului public sau privat al municipiului.

                         (3) Predarea terenului se va face pe bază de proces-verbal de predare-primire, încheiat între reprezentanții Primăriei municipiului Câmpulung Moldovenesc și agentul economic.

                         (4) În cazul neîndeplinirii obligațiilor prevăzute mai sus, Primăria municipiului Câmpulung Moldovenesc va notifica în prealabil agentul economic, acordând un termen de conformare. În situația în care obligațiile nu sunt îndeplinite în termenul stabilit, autoritatea publică va proceda la desființarea amenajărilor și aducerea terenului la starea inițială, pe cheltuiala agentului economic, acesta fiind obligat la plata tuturor costurilor aferente.

Art. 16. (1) La amenajarea teraselor   se vor respecta următoarele condiții: 

a) să asigure toate condițiile privind stabilitatea și siguranța fațadelor imobilelor în dreptul cărora se amenajează terasele  ; 
b) să respecte strict amplasamentele aprobate pentru terase, atât ca suprafață cât și ca dimensiuni și poziție;
c) să obțină toate avizele și autorizațiile necesare activității și să respecte pe tot parcursul desfașurării activitații prevederile legislației în vigoare și condițiile precizate în autorizațiile și avizele emise. 
d) perimetrul teraselor va fi delimitat cu: parapeți mobili de delimitare, realizați exclusiv din lemn și/sau metal, cu înaltimea maximă totală de 1,00 m, și/sau aranjamente florale verzi, pe care agenții economici se obligă să le întrețină în mod corespunzator. În zona centrala este interzisă utilizarea jardinierelor din materiale plastice de calitate inferioară și a plantelor decorative artificiale. Aranjamentele florale verzi pot dubla, spre exteriorul parapeților mobili de delimitare, încadrându-se strict în perimetrul avizat, sau pot fi prevazute la partea superioară a parapeților mobili, cu respectarea în ambele situații a înăltimii maxime totale de 1,00 m (inclusiv aranjamentele florale verzi); 
e) este interzisa construirea platformelor și utilizarea covoarelor din materiale plastice; 
f) toate amenajările propuse pentru terasele   vor avea sisteme de susținere/fixare independente de fațadele clădirilor și de paviment;
g) la amenajarea terasei   se vor folosi numai seturi identice de tipuri de mobilier, cromatica umbrelelor și a copertinelor se va încadra la nivel vizual și stilistic cu întreg ansamblu.
h) toate elementele componente ale terasei se avizează de către Primarul municipiului Câmpulung Moldovenesc prin Direcția tehnică și urbanism (scaune, mese, parapeți mobili de delimitare, umbrele, jardiniere, aparate de cafea, vitrine frigorifice, etc.), evitându-se culorile stridente. Mobilierul fi în concordanță cu arhitectura cladirilor și cu restul elementelor ce alcatuiesc terasa; 
j) este permisă numai publicitatea în nume propriu sau pentru firma contractată de agentul economic pentru amenajarea terasei  , cu respectarea paletei cromatice stabilite și achitarea taxei de publicitate;
k) pe terase sunt interzise: mobilierul pentru servire, inclusiv automatele de vânzare, instalațiile frigorifice, de preparare a produselor sau de spalare a veselei, standurile/vitrinele de prezentare a produselor, inclusiv alimentarea cu energie electrică a acestora;
l) funcţionarea teraselor   nu va afecta confortul locuirii în zonă (zgomot, iluminat, etc.) şi posibilitatea de acces şi intervenţie a mijloacelor specifice pentru pază şi securitate la incendii, precum şi pentru salubrizarea zonei.

m) să nu prepare în aer liber sortimente culinare;

n) se interzice depozitarea de mărfuri sau ambalaje pe sau în vecinătatea amplasamentelor.

Art. 17. Pe terasele   se interzice organizarea de evenimente festive private (nunți, botezuri, etc.); 

Art. 18. În caz de avarii sau în situații în care terenurile din domeniul public sau privat al municipiului pe care sunt amplasate terase   urmează sa fie afectate de construcții, modernizări, reparații, amenajări sau alte utilizări publice, deținătorii acestora vor proceda la dezafectarea amplasamentul, imediat și necondiționat și fără trecerea vreunui alt termen, la notificarea transmisă de Primarul municipiului Câmpulung Moldovenesc prin compartimentele de specialitate. În caz contrar, dezafectarea se va face prin măsuri administrative dispuse de Primarul Municipiului Câmpulung Moldovenesc, pe cheltuiala agentului economic. 
CAPITOLUL IV. CONTRAVENTII ȘI SANCȚIUNI 

Art.19. Încălcarea dispoziţiilor legale privind amplasarea şi funcţionarea teraselor în Municipiul Câmpulung Moldovenesc se constată de către persoanele cu atribuţii de control în domeniile: control urbanism, control comercial, ordine și liniște publică.

Art. 20. În funcţie de fapta constatată, se aplică dispoziţiile următoarelor acte normative:

· Legea 50/1991 privind autorizarea executării lucrărilor de construcţii, republicată, cu modificările şi completările ulterioare;

· Legea nr. 61/1991 pentru sancţionarea faptelor de încălcare a unor norme de convieţuire socială, a ordinii şi liniştii publice, republicată, cu modificările şi completările ulterioare;

· Hotărârea Consiliului Local nr. 40/2015 cu privire la intreţinerea şi folosirea construcţiilor, inclusiv drumuri, poduri sau amenajari de albii ale raurilor, activitaţile de intreţinere şi curaţenie a localitaţii, activitaţi comerciale, protecţia mediului, convieţuirea sociala, ordinea şi liniştea publica şi traficul rutier in municipiul Campulung Moldovenesc.
Art. 21. (1) Contravenientul poate achita, în termen de cel mult 15 zile de la data comunicării procesului-verbal de constatare a contravenției, jumătate din minimul amenzii prevăzute de actul normativ aplicabil, numai în situațiile în care acest lucru este permis de legislația în vigoare
(2) Contravenientul are obligația ca, în termen de maximum 48 de ore de la data comunicării procesului-verbal, să aducă construcțiile și amenajările aferente terasei în conformitate cu prevederile autorizației de construire și/sau ale avizului de amplasament.
(3) Pe perioada neconformării, desfășurarea activității pe terasa în cauză este interzisă.
(4) După achitarea sancțiunii contravenționale și intrarea în legalitate, activitatea poate fi reluată în condițiile prezentului regulament.
(5) Încălcarea repetată a prevederilor prezentului regulament atrage după sine revocarea avizului de amplasament și pierderea dreptului de a obține un nou aviz pe o durată de trei ani.
(6.) Sumele încasate ca urmare a aplicării prezentului regulament se constituie venit la bugetul local. 

Art. 22. În cazul realizării fără autorizație de construire a oricăror elemente de construire și amenajare pentru care, potrivit prevederilor legale este obligatorie obținerea prealabilă a unei autorizații, se aplică prevederile Legii nr. 50/1991 privind autorizarea executării lucrărilor de construcții, republicată, cu modificările și completările ulterioare. 

CAPITOLUL V.  DISPOZITII FINALE ȘI TRANZITORII
Art.23. (1) Agenții economici care utilizează teren aparținând domeniului public sau privat al municipiului pentru amplasarea teraselor   au obligația de a depune cererea de ocupare a domeniului public până la data de 1 decembrie a anului anterior demarării procedurii de amplasare a terasei.

(2) În cazul în care agentul economic nu depune cererea în termenul prevăzut la alin. (1) sau nu predă terenul liber de sarcini la încetarea contractului, acesta va fi debitat pentru întreaga perioadă de ocupare a terenului, în conformitate cu prevederile prezentului regulament.

(3) De la data intrării în vigoare a prezentului regulament, agenții economici care au amplasate terase   își pot menține amplasamentele existente până la data de 15.12.2026.

(4) Până la data prevăzută la alin. (3), agenții economici au obligația de a aduce terasele   în conformitate cu prevederile prezentului regulament.

(5) În cazul neconformării în termenul stabilit, Primăria municipiului Câmpulung Moldovenesc va proceda la aplicarea măsurilor sancționatorii prevăzute de legislația în vigoare și de prezentul regulament.

(6) După data de 15.12.2026, menținerea sau amplasarea teraselor   este permisă numai în condițiile respectării integrale a prevederilor prezentului regulament.

Art. 24. Primarul municipiului Câmpulung Moldovenesc, prin aparatul de specialitate, va asigura aplicarea în practică a normelor cuprinse în prezentul regulament. 

